દેશના આર્થિક પાટનગર મુંબઈમાં વિતેલા બે દિવસથી ભારે વરસાદ પડી રહ્યો છે. સતત વરસાદને પગલે સમગ્ર શહેરમાં ઠેર ઠેર પાણી ભરાઈ ગયા છે. વરસાદને પગલે રોડ પર અકસ્માત અને અન્ય સંબંધિત ઘટનાઓમાં સાતનાં મોત થયા છે. રસ્તાઓ, ઓવરબ્રિજથી લઈને કોમ્પ્લેક્સ અને કેટલાક નીચાણવાળા વિસ્તારોમાં ઘરોમાં પણ પાણી ભરાઈ ગયા હતા. સોમવારે પણ વરસાદ ચાલુ રહ્યો છે જેને પગલે રેલ અને રોડ વ્યવહાર પ્રભાવિત થયો છે. હવામાન વિભાગના મતે સોમવારે 8.30 સુધીમાં કોલાબામાં 24 કલાકમાં 170.6 એમ એમ વરસાદ નોંધાયો હતો જે સીઝનનો સૌથી વધુ વરસાદ છે. દરમિયાન દહાણુમાં સવારે 5.30 સુધીમાં 308 એમ એમ વરસાદ પડ્યો હતો. હવામાન વિભાગના જણાવ્યા મુજબ સોમવારે સાંજથી વરસાદ વધુ જોર પકડી શકે છે. તેમજ આગામી 24થી 48 કલાકમાં ભારેથી અતિ ભારે વરસાદ પડવાની આશંકા વ્યક્ત કરવામાં આવી છે. કુર્લામાં વરસાદને પગલે હલાવપુલ ખાતે એક ત્રણ માળની ઈમારતનો ભાગ ધરાશયી થયો હતો અને આ ઘટનામાં પાંચ લોકો ઘવાયા હતા. વરસાદને પગલે વિરારની શાળાઓમાં રજા જાહેર કરી દેવામાં આવી છે.